**E prea devreme...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E prea devreme, astăzi, să te strig,

Biet călător prin sufletu-mi apatic,

Ți-e mersul obosit, ne-ndemânatic,

Prin universul unde-i tot mai frig.

E prea curând, din gânduri, să te chem,

Căci puerila, blânda-mi insistență,

Nu m-a convins dacă a ta absență

E binecuvântare sau blestem.

E prea târziu, acum, să mă dezleg

De nopți târzii, când te aveam sub tâmple,

Pășind timid prin visurile-mi simple,

Croite de un solitar strateg.

Cândva credeam că ai aprecia

Dacă ți-aș spune că-ntre cer și soare,

Surâsul tău, sublima închisoare,

E singurul temei de-a mai spera.

Străină sunt chiar și de chipul meu,

Mă cern tăcut prin resturi de-ntuneric,

Privesc la umbra ta dansând eteric -

Un astru cu apus instantaneu...